b'\n_START_ARTICLE_\nHubro\n_START_SECTION_\nBeskrivelse\n_START_PARAGRAPH_\nHubroen er den st\xc3\xb8rste av alle ugler i Europa og veier fra 2 til 4\xc2\xa0kg. Hannhubroen blir ca.\xc2\xa065\xc2\xa0cm, hunnen ca.\xc2\xa05\xe2\x80\x9410\xc2\xa0cm st\xc3\xb8rre. Vingespennet er mellom 1,5 og 1,8\xc2\xa0m. Den har store fj\xc3\xa6rtopper som kan minne om horn, og r\xc3\xb8dgule \xc3\xb8yne. Brystet har brede striper og buken smale striper. Selve fj\xc3\xa6rdraktens grunnfarve er gulbrun med brunsorte pletter p\xc3\xa5 oversiden. Fj\xc3\xa6rene er myke og har en kant av fine frynser, noe som gj\xc3\xb8r den nesten lydl\xc3\xb8s n\xc3\xa5r den jakter. Den kan se i lys som er cirka 100 ganger svakere enn det mennesket bruker til \xc3\xa5 orientere seg med.\n_START_SECTION_\nHabitat og utbredelse\n_START_PARAGRAPH_\nHubro finnes i hele Eurasia fra Atlanterhavet til Stillehavet i omr\xc3\xa5det mellom Polarsirkelen og Middelhavet/Himalaya. I Norge og Sverige finnes 5-600 par, i Finland 3000. Danmark har bare mellom 20 og 30 par, alle i Jylland. I Tyskland regner man med \xc3\xa5 ha om lag 1000 par, mens i \xc3\x98sterrike finnes det 3-400 og i Sveits 100.  P\xc3\xa5 1800-tallet var hubroen en vanlig hekkefugl i mange skogsomr\xc3\xa5der, men den er n\xc3\xa5 mindre tallrik og i mange europeiske land er den utryddet. I Norge st\xc3\xa5r hubroen p\xc3\xa5 den nasjonale r\xc3\xb8dlisten i kategorien "sterkt truet".\n_START_SECTION_\nLevevis\n_START_PARAGRAPH_\nHubroen er revirtro og har hovedsakelig aktiviteten sin p\xc3\xa5 natten. _NEWLINE_Hubroen hekker i ulendte omr\xc3\xa5der med bratte berg i fjellskoger og langs kysten. Den hekker f\xc3\xb8rst n\xc3\xa5r den er 2-3 \xc3\xa5r gammel, og parene holder sammen hele livet. Hunnen kan legge 1-6 egg. Disse legges i mars, og hun ruger p\xc3\xa5 dem i om lag 35 dager. Ungene er klare til \xc3\xa5 fly n\xc3\xa5r de er 50-60 dager gamle, men de er ikke uavhengige av foreldrene f\xc3\xb8r de er et halvt \xc3\xa5r gamle. _NEWLINE_H\xc3\xb8yeste registrerte levealder for frittlevende hubro er 19 \xc3\xa5r. Den er registrert via ringmerking. I fangenskap er h\xc3\xb8yeste dokumenterte levealder 60 \xc3\xa5r.'